Emisioni 'Në shënjestër', trajtoi këtë të mërkurë, arrestimet më të fundit të ndodhura në Bashkinë Tiranë, ku në prangat e SPAK, ranë Mariglen Qato dhe Redi Molla, me pozicione drejtuese në këtë bashki.
Këta të fundit në periudhën kur morën këto poste, themeluan kompaninë që sot mban emrin '5D Konstruksion', ku ata ishin pronarë të fshehur, shoqëri tregtare që e ushqenin po vetë me tendera.
[embedded content]
Dokumentari, pjesa e dytë:
Mariglen Qato dhe Redi Molla merreshin direkt edhe me punësimin apo shkarkimin e punonjësve të kompanisë. Kjo pozitë e tyre në kompani pohohet edhe nga një bisedë ku Nestor Muhametllari, administratori i shoqërisë, kur vinte puna për largime nga kompania, gjithmonë i referohej Mariglenit ose Redit. Biseda e mëposhtme e ilustron këtë situatë.
26 Korrik 2021
Tauland Cjapi i shkruan Nestor Muhametllarit.
Taulandi: Sot mora vesh qe të kanë thënë që hiqe Landin nga puna, dhe ju po më lini fëmijën pa bukë'
Nestori: 'O Land unë ty as të kam sjellë, as të kam hequr… Vendimi për ty më ka ardhur'.
Taulandi: 'Ti i kishe thënë Merit që Landi s'bën asgjë. Kështu më tha në telefon. Ndërkohë që unë për kokë të çunit të kam kërku punë përditë'.
Por Nestor Muhametllari dhe Mariglen Qato kanë komunikuar me njëri-tjetrin edhe nëpërmjet një telefoni tjetër që administratori i kompanisë '5D Konstruksion' kishte në përdorim. Ai i dërgon Qatos një dokument lidhur me një aplikim. Po kështu, Muhametllari ka komunikime edhe me Redi Mollën, pas një tenderi që kompania '5D Konstruksion' ka fituar.
Hetimet
Nestor Muhametllari ka pasur komunikime me shtetasin Mariglen Qato, të regjistruar me emrin 'Meri Qato'. Ku në një nga bisedat i dërgon edhe një dokument që e përshkruan si 'aplikimi për në Yzberisht'.
Nestori ka komunikime edhe me shtetasin Redi Molla, ku bisedojnë për t'u takuar. Ata flasin për një procedurë prokurimi që ka për objekt kryerjen e punimeve në vendin e quajtur 'Liqeni i Thatë', e cila është fituar nga shoqëria '5D Konstruksion' sh.p.k.
Megjithatë ajo që ka përbërë rëndësi për grupin hetues, është 'Ortaku 1' dhe Ortaku 2. Në shënimet e tij Nestor Muhametllari, i referohet Mariglen Qatos dhe Redi Mollës.
Hetimet
Në kompjuterin e përdorur nga ekonomistja Jonida H, u gjet një e-mail i datës 3 Maj 2017, në drejtim të adresës elektronike [email protected].
Ku në dokumentin 'Ditari total' për periudhën nga data 1 Janar 2019-31 Dhjetor 2019, janë pasqyruar me hollësi pagesat dhe arkëtimet e shoqërisë. Nga ku rezulton se 'Ortaku 1' ose ndryshe O1, është i njëjtë me personin me inicialin (R), që është shtetasi Redi Molla. Kurse 'Ortaku 2' ose ndryshe O2, është i njëjtë me personin me inicialin (M) që është shtetasi Mariglen Qato.
Jonida H. ka një komunikim të vazhdueshëm me shtetasit Mariglen Qato dhe Redi Molla, çka provon faktin se këta të dy janë pronarët faktikë të kësaj shoqërie tregtare.
Shefja e Financës i shkruan personit me emrin Redi:
'Ta dish që po shmangem totalisht nga funksionet në këtë kompani, përderisa Nestori e bën, e ke autorizuar ti. Ok vazhdoni kështu po nga mua mos kërko më asnjë info'.
'Redi' i përgjigjet: 'Mendoj qe je duke e ekzagjeruar pak. Info sigurisht që do vazhdosh të më japësh. Se kjo që thua ska kuptim'.
9 Janar 2023
Jonida H. komunikon me Mariglen Qaton.
'Nuk e di pse ishte ky mesazh gjithsesi të falenderoj për sugjerimin.
Unë mendoj që nuk duhet të nxitohesh në përfundime të tilla sepse për momentin e di që të kanë fryrë.'
Në një moment tjetër punonjësit flasin edhe për një inspektim nga ana e Tatimeve, ku siç del nga përgjimet inspektorët kishin parë diçka që nuk diuhet ta shikonin dhe për një përplasje të madhe midis administratorit dhe shefes së financës në kompaninë '5D Konstruksion'.
6 Janar 2023
Algert Çifliku komunikon me Jonën.
Jona: 'Koleg, kam lajme, këtej nga zyra, plasi lufta, u grin Nestori me Jonidën.
Se ke idenë ça lufte po të them. Erdhën tatimet për kontroll në mëngjes. Pa na thënë asgjë…Duke prekur dhe hapur çdo gjë pa leje. Se çkapën ca gjëra që s'duhet t'i shifnin'.
Algert: 'Do hanë vetë kokat'.
Jona: 'U bë nami pzz… Të shikojmë si do vazhdojë seriali… Vetëm unë dhe ti ee.. Dhe po u përmend nga ata lart,.. Bëj sikur sdi gjë… Habitu'.
Në një tjetër bisedë Jona B., e cila punon në kompaninë '5D Konstruksion' flet e shqetësuar edhe për urdhërin që asaj i është dhënë për t'u marrë me zgjedhjet e 14 Majit edhe pse ajo është punonjëse në një kompani private. Ky urdhër vjen pasi pronari i saj i vërtetë, është drejtor në Bashki dhe ka nevojë për vota.
Bisedat
Në biseda Jona B. flet për pronarët e shoqërisë dhe aktivitetin e kompanisë.
Më datë 7 Prill 2023 ajo i shkruan një personi: 'Kanë marrë shefin tim nga njësia e Laprakës duke ditur që pronari është i shtetit dhe i kanë thënë thuaj Jonës të angazhohet me zgjedhjet…
Uaaa u habita.
Ça veni imagjino. Me u marr me ty edhe nëse punon në privat……
Me bo 1 buzë shtremët si puna këtij pronarit tim….Pfff….Tu më thënë ky drejtori bashkisë…..'
Më datë 6 Janar 2023, Jona B. i dërgon bashkëbiseduesit një foto ku duket një objekt.
Jona: 'Këtë hotelin po e bëjmë ne.
Ështe aks, pronari jon Lali Eri'….
Jona: Dhe unë marr vetëm 600 mijë lekë të qelbta'
SPAK ka pretendimet e veta se zyrtarët e bashkisë, të vënë tashmë në pranga, në kundërshtim të hapur me ligjin, i kanë dhënë tendera të shumtë kompanisë së tyre, pavarësisht nëse i plotësonte kriteret apo jo. Pas kompanisë '5D Konstruksion', ku qendronin Mariglen Qato dhe Redi Molla, është hetuar një sërë procedurash prokurimi të zhvilluara nga Autoriteti Kontraktor 'Ujësjellës Kanalizime Tiranë' sh.a., autoritet në të cilin Redi Molla dhe Mariglen Qato kanë mbajtur pozicionet drejtuese.
Hetimet
Shoqëria '5D Konstruksion' sh.p.k ka marrë pjesë në disa procedura prokurimi të shpallura nga autoriteti kontraktor 'Ujësjellës Kanalizime Tiranë' sh.a, ku edhe është shpallur fituese dhe ka lidhur kontrata për punë/shërbime publike.
Në kohën që kjo shoqëri ka marrë pjesë në disa prej këtyre procedurave dhe është shpallur fituese, Redi Molla ka pasur cilësinë e titullarit të autoritetit kontraktor, ndërsa Mariglen Qato ka pasur cilësinë e Kryetarit të Komisionit të Vlerësimit të Ofertave.
Po kështu, hetimi zbuloi edhe lidhjet e anëtarëve të komisioneve vlerësuese me Redi Mollën dhe Mariglen Qaton, nga ku dilte shpesh që punonjësit e kompanisë '5D Konstruksion' mbanin kontakte me anëtarët e Komisioneve Vlerësuese të Ofertave dhe i dorëzonin dokumentet jashtë afatit ligjor. Ndërsa kompania shpallej fituese, edhe pse nuk plotësonte kriteret ligjore dhe në kushte të tillë duhet të skualifikohej.
Një nga këto komunikime është edhe ai midis drejtorit të Punëve Publike në Bashkinë e Tiranës dhe Nestor Muhametllarit, për ndërtimin e një shkolle, ku Taulant Tusha, sipas SPAK, është në dijeni se pronari i vërtetë i kompanisë nuk është Muhametllari, por Qato dhe Molla.
Taulant Tusha i ka dërguar personit tjetër një folder ku përmendet emri 'Hasan Vogli'.
Taulant Tusha: Nuk e kuptoj pse nxitohen…… Thuaj Nestorit fol me Anjezën për projektin.
Lidhur mbi bisedën e mësipërme, nga hetimet ka rezultuar se Bashkia Tiranë ka realizuar procedurën e prokurimit me objekt 'Rindërtimi i 8 objekteve arsimore në Bashkinë Tiranë-Ndërtim i shkollës Hasan Vogli', e cila është zhvilluar më datë 10 Gusht 2020 dhe kontrata është lidhur më datë 30 Shtator 2020.
Personat që përmenden në këtë bisedë janë shtetasi Nestor Muhametllari, ortak dhe administrator i shoqërisë '5D Konstruksion' sh.pk, si dhe shtetaset Anjeza Çallpati dhe Ilda Qazimllari, punonjëse në Drejtorinë e Planifikimit të Punëve Publike pranë Bashkisë Tiranë.
Komunikimi i mësipërm dëshmon faktin se shtetasi Taulant Tusha, i cili ka patur cilësinë e Drejtorit të Përgjithshëm të Drejtorisë së Planifikimit të Punëve Publike dhe cilësinë e anëtarit të KVO-së. ka pasur komunikime me bashkëbiseduesin e mësipërm i cili është një person që 'urdhëron' dhe 'udhëzon' shtetasin Nestor Muhametllari për mënyrën se si duhet të veprojë për punët e shoqërisë '5D Konstruksion' sh.p.k. ku vetë ku i fundit është administrator i shoqërisë.
Një tjetër bisedë po kaq interesante është edhe ajo midis Nestor Muhametllarit dhe Manjola Bungurit, për projektin 'Tirana Parking', ku kjo e fundit kujdeset që të gjejë mangësi konkurrentit të mbetur në garë të kompanisë '5D Konstruksion' dhe shpreh kënaqësinë e saj që më në fund i ka gjetur shumë të tilla. Ajo që është edhe më interesante është fakti se Manjola Bunguri është punonjëse në kompaninë '5D Konstruksion' dhe si e tillë ka përgatitur edhe letrat për skualifikimin e kompanive të tjera në garë, duke kryer kësisoj rolin që duhet të bënte komisioni i vlerësimit të ofertave.
Bisedat / 23 Shtator 2019
Nestori: 'Manjola nga ajo lista që më dërgove ti nga 'Tirana Parking', vetëm Ndregjoni dhe Turja kanë ngelur se të tjerët kishin ngatërruar ofertën……
Këto duhen pa, kur ta kesh mundësinë ti…
Manjola: 'Nestor, Ndregjonit i gjeta plot mangësi. Se këtë kisha merak'.
Nestori: 'Aa shumë mirë.. Shyqyr se atë kisha merak'.
24 Shtator 2019.
Nestor Muhametllari bisedon me Eglantina Zëre, Drejtore e 'Tirana Parking'.
Eglantina: 'Çbën mo… Do e mbyllim apo doni dru'.
30 Shtator 2019.
Nestori: 'Të vazhdoj Kiço?Ta mbyllë?'.
Eglantina: 'Ta kish mbyll që të premten kafsha, urgjent'.
28 Tetor 2019
Eglantina: 'Është hedhur njoftimi për fituesit lal'
30 Tetor 2019.
Eglantina i shkruan Nestorit.
'Ecim tani, ta gëzosh'
Nestori: 'Thank you 'Jeni të paparë'.
Nga hetimi rezulton se vlerësimin e ofertave nuk e kanë bërë anëtarët e KVO-së, por Manjola Bunguri, punonjëse në shoqërinë '5D Konstruksion' sh.p.k.
Një tjetër tender i përfituar nga kompania '5D Konstruksion' në kohën kur kjo shoqëri mbante emërtimin 'VAS Construksion' është ajo në lidhje me procedurën e prokurimit të autoritetit kontraktor Klubi Sportiv 'Tirana', institucion në varësi të Bashkisë Tiranë, me objekt 'Rikonstruksion Palestra e Mundjes'.
Hetimet
Në kontekstin e zhvillimit të kësaj procedure prokurimi, nga të dhënat e marra gjatë hetimit paraprak, janë gjetur dhe siguruar komunikime midis shtetasit Nestor Muhametllari (administrator i operatorit fitues 'VAS Konstruksion' sh.p.k) dhe shtetases Deborah Keçi (titullare e Autoritetit Kontraktor). Nga të cilat rezultojnë të dhëna të cilat mbështesin faktin se operatori ekonomik 'VAS Konstruksion sh.p.k është favorizuar në mënyrë të padrejtë në këtë procedurë prokurimi.
30 Tetor 2020
Deborah: 'Nestor, prapë s'më solle njeri sot'.
31 Tetor 2020.
Nestori: 'Debora… Preventivin ta kemi dërguar ..E ke gati'.
2 Nëntor 2020.
Deborah Keçi i shkruan Nestorit.
'Do t'i bëjmë bashkë?… Se jam në time limits për ta hedhur… Se më digjet si fond'.
Nestori: 'Do përpiqemi ti bëjmë…
1 Dhjetor 2020.
Nestori: 'Duhet të më dërgosh kodet e 3 anëtarëve të KVO-së'.
Deborah: 'Do e bëni ju vlerësimin tani?',
Nestor: 'Po po, patjetër… nesër'.
7 Dhjetor 2020.
Deborah: 'Vetëm aman shikojini tamam se mos hamë nai burg'.
Nestor: 'Do i them juristes ta shofi nesër. Ti do dalësh nesër apo je pushim?'.
Deborah: 'Edhe dal… Te ishim takuar ti shikonim pak… Me kujdes se kam pak frikë'.
9 Dhjetor 2020.
Nestor: 'E mbylli Debora'.
Deborah: 'Hajt për hajër… Më dilni për zot tani'.
Sipas SPAK, Deborah Keçi në cilësinë e drejtueses së 'Klubit Sportiv Tirana', është dakordësuar për fituesin që në fazën e përgatitjes së dokumenteve, ende pa u shpallur procedura. Ndërsa Nestor Muhametllari dhe punonjësit e tjerë të shoqërisë 'VAS Konstruksion' sh.p.k. kanë përgatitur preventivin e punimeve, duke pasur userat dhe fjalëkalimet e anëtarëve të KVO-së, dhe kanë kryer vetë vlerësimin e ofertave dhe dokumenteve të depozituara nga operatorët e tjerë ekonomikë. Ndërkohë, Mariglen Qato dhe Redi Molla kanë fshehur në deklaratën e tyre të pasurisë faktin që indirekt kanë qenë pronarë të kompanisë '5D Konstruksion'.
Hetimet
Nga data 6 Shtator 2023 dhe në vazhdim rezulton se Mariglen Qato ushtron funksionin e administratorit të shoqërisë 'Tirana DC' sh.a, shoqëri aksionare 100 % në pronësi të Bashkisë Tiranë.
Për shkak të këtij funksioni Qato është subjekt i deklarimit të pasurisë dhe ka depozituar pranë I.L.D.K.P.I-së deklaratën e interesave private para fillimit të detyrës, të dorëzuar më datë 5 Tetor 2023. Nga ku del se ka fshehur faktin se ka në zotërim të tërthortë shoqërinë '5D Konstruksion' sh.p.k,
Po kështu del se Redi Molla dhe Mariglen Qato janë pronarët 'de facto' të shoqërisë '5D Konstruksion' sh.p.k, nga momenti i themelimit të saj dhe në vazhdim. Duke e drejtuar dhe kontrolluar atë dhe marrë vendime për veprimtarinë e shoqërisë tregtare si dhe duke marrë përfitime financiare nga aktiviteti tregtar i shoqërisë.
SPAK ka provuar po kështu edhe miqësinë e hershme midis Mariglen Qatos dhe Redi Mollës, e cila më pas ka shërbyer që të dy të themelojnë kompaninë '5D Konstruksion', të cilën më tej ata e ushqyen me tendera, gjatë kohës që ishin drejtues në Bashkinë e Tiranës.
Hetimet
Në periudhën nga muaji gusht 2015 deri në muajin shkurt 2016, Redi Molla dhe Mariglen Qato kanë punuar së bashku në të njëjtin institucion, në Drejtorinë e Përgjithshme të Rrugëve dhe Ndriçimit Publik.
Më 24 Shkurt 2016, Molla është emëruar Drejtor i Përgjithshëm i shoqërisë 'Ujësjellës Kanalizime Tiranë' sh.a. ndërsa Mariglen Qato më datë 16 Mars 2016 është emëruar Drejtor í Departamentit Mbështetës në shoqërinë 'Ujësjellës Kanalizime Tiranë' sh.a.
Gjatë kohës që Redi Molla ka ushtruar finksionin e Drejtorit të Përgjithshëm të shoqërisë 'Ujësjellës Kanalizime Tiranë' sh.a, shoqëria tregtare 'Igor Elektrik' sh.p.k ose 'VAS Konstruksion' sh.p.k ka marrë pjesë dhe ka fituar 7 procedura prokurimi.
Roli i drejtorit Redi Mollë në fitimin e këtyre tenderave që po i kalonin kompanisë së themeluar nga ai në bashkëpunim me Mariglen Qaton, duket se ka qenë edhe më i drejtëpërdrejt. Kjo po të kihet parasysh se Molla kishte edhe tagrin të zgjidhte anëtarët e komisioneve vlerësuese të ofertave.
Hetimet
Në këto prokurime Redi Molla ka patur cilësinë e titullarit të autoritetit kontraktor, si dhe ka qenë personi që ka urdhëruar kryerjen e prokurimit, përbërjen e njësisë, si edhe anëtarët e Komisionit të Vlerësimit të Ofertave.
Ku ka nënshkruar kontratat e sipërmarrjes me shoqërinë 'Igor Elektrik' sh.p.k ose 'VAS Konstruksion' sh.p.k, si edhe ka kryer çdo veprim tjetër që lidhet me cilësinë e titullarit të autoritetit kontraktor.
Po kështu gjatë kohës që Mariglen Qato ka ushtruar funksionin e Drejtorit të Departamentit Mbështetës në shoqërinë 'Ujësjellës Kanalizime Tiranë' sh.a, në 4 procedura prokurimi në të cilat është shpallur fitues shoqëria 'Igor Elektrik' sh.p.k. ai ka qenë anëtar i Komisionit të Vlerësimit të Ofertave, i caktuar nga titullari, Redi Molla.
Gjatë kohës që Redi Molla ka ushtruar funksionet e tij si zyrtar publik në Bashkinë e Tiranës, ai ka përfituar nga qeveria edhe dhënien e një statusi special, atë të ndërtimit të një hoteli me 5 yje në Durrës, nga kompania 'Mediterranean Investment Group' që u themelua në shtator të vitit 2020.
Një prej aksionerëve me 24 % të kapitalit ishte Selim Molla, babai i Redi Mollës, i cili para se të ndahej nga jeta ia kaloi aksionet të birit. Më 1 Mars 2024, Redi Molla mori 100 përqind të kapitaleve të kompanisë, për një afat 5 vjeçar.
Grupi Balkanweb